《秋思不已作思玄歌一篇以自广》
明代·郭之奇

造化为炉铸九丘，群生寄命本蜉蝣。百年转盼赴东流，跛踦相随就隙沟。

顾彼诸愚何啾啾，奔驰索死莫言休。如火如金各背雠，为光为鬼眯双眸。

逐狐鸣鼓向阴幽，被发兽心孰可柔。贪财惜费伏深谋，言如鳖咳夜相酬。

燕雀悲飞入海啁，海客安能复从鸥。电光石火须臾偷，薤稀蒿里聚鸣楸。

岂无高人廑远忧，明分曲直异弦钩。岂无达士抱前羞，舍利为名名颇留。

以今观之亦赘疣，名利相差总一矛。未闻回首志玄修，岂令丹青救白头。

予将往问逍遥游。物外人间恣窈搜。寄愁天上不须愁，埋忧地下不须忧。

微风为柁气为舟，百虑俱排至要收。芝草翩翩动十洲，予入名山手自抽。

仙人聚语白云浮，神丹度世许诚求。胸专意一苟无尤，为白为雌道所邮。

或云上古有春秋，能使今人作古俦。今人果信予言不，予姑与世日繇繇。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。